KOMUNIKAZZJONI KONĠUNTA LILL-PARLAMENT EWROPEW U LILL-KUNSILL Ewropa Globali: Approċċ Ġdid għall-iffinanzjar tal-azzjoni esterna tal-UE /* KUMM/2011/0865 finali */





1. Kuntest B’500 miljun abitant, li huma responsabbli għal iktar minn 25% tal-prodott gross domestiku fid-dinja u wieħed minn kull ħamsa tal-kummerċ dinji, l-Unjoni Ewropea (UE) hija attur globali Filwaqt li tassumi r-responsabbiltajiet tagħha ta' governanza globali, l-UE ssegwi rwol politiku attiv u għandha interessi reġjonali u globali speċifiċi. Dan huwa mirfud l-aktar mill-fatt li hija tipprovdi aktar minn nofs l-għajnuna internazzjonali kollha għall-iżvilupp u hija wkoll l-akbar donatur ta' assistenza umanitarja. L-irwol tal-UE fil-governanza globali huwa rifless fl-appoġġ attiv tagħha għad-demokrazija, l-istat tad-dritt, il-protezzjoni tad-drittijiet tal-bniedem u tas-sigurtà tal-bniedem flimkien mar-rispett għall-konvenzjonijiet internazzjonali ambjentali u soċjali, inkluża aġenda ta' xogħol deċenti. Id-dinja nbidlet Il-kriżi ekonomika attwali tenfasizza l-ħtieġa li l-Ewropea jkollha relazzjonijiet iktar profondi u b'saħħithom mal-imsieħba tagħha, inklużi r-reġjuni ġirien tagħha, minħabba li dawn għandhom impatt qawwi fuq il-prospetti finanzjarji u ekonomiċi tal-Ewropa. Sfidi relatati mas-sigurtà ħadu forom ġodda hekk kif id-dinja qed issir iktar interkonnessa. L-iskarsezzi tar-riżorsi naturali, popolazzjoni dinjija li qed tiżdied b'mod rapidu u theddid assoċjat mat-tibdil fil-klima tefgħu dubji fuq il-mod kif nittrattaw mas-sieħba internazzjonali tagħna. Dik il-parti tad-dinja li tinsab fi stadju ta' żvilupp ukoll qed tinbidel b'mod rapidu. Bħalissa qed isir ċaqliq fil-poter dinji b'lista dejjem titwal ta' pajjiżi li qed jemerġu u jidħlu fl-arena dinjija. Il-Brażil, ir-Russja, l-Indja, iċ-Ċina u l-Afrika t'Isfel b'mod partikolari għandhom metodi ġodda kif jittrattaw mal-kumplament tad-dinja kif ukoll ħafna drabi għadhom valuri differenti. Ir-regoli ta' governanza globali qed jiġu definiti mill-ġdid bl-iżviupp tal-G-20. Ħafna oqsma ta' interess kbir għall-UE, bħalma huma l-iżvilupp sostenibbli, is-sigurtà inklużi n-nonproliferazzjoni, id-diżarm u ċ-ċiber sigurtà, ir-regolamentazzjoni finanzjarja, il-kummerċ u l-investiment, it-tibdil fil-klima, il-bijodiversità u l-użu ta' teknoloġiji ġodda jeħtieġu soluzzjonijiet multilaterali. F'dan l-ambjent globali iktar fluwidu, l-UE għandha interess ewlieni biex tippromwovi sistema internazzjonali bbażata fuq ir-regoli. L-ekonomiji li qed jemerġu għandhom ukoll rwol li qed jikber fil-pajjiżi li qed jiżviluppaw bi predominanza ta' kummerċ min-Nofsinhar lejn in-Nofsinhar iktar milli mit-Tramuntana lejn in-Nofsinhar. L-ifqar pajjiżi, minn naħa l-oħra, qed jiffaċċaw theddida dejjem tikber ta' marġinalizzazzjoni. Fl-aħħar nett, il-viċinat immedjat tal-Ewropa għaddej minn tibdil qawwi bit-twelid ta' proċessi ta' tranżizzjoni demokratika fin-Nofsinhar tal-Mediterran. L-Unjoni Ewropea nbidlet It-Trattat ta' Lisbona joffri ambitu ġdid għall-promozzjoni ta' approċċ komprensiv u konsistenti mill-UE. Huwa jistipula l-prinċipji ġenerali, l-għanijiet u l-qafas ġenerali għall-azzjoni esterna tal-UE kif ukoll jistabbilixxi s-Servizz Ewropew għall-Azzjoni Esterna (SEAE), taħt l-awtorità tar-Rappreżentant Għoli u Viċi President li ghandha l-inkariku li tiżgura li l-azzjoni esterna tal-Unjoni tkun konsistenti. L-SEAE u l-Kummissjoni jikkoperaw mill-qrib fit-twassil tal-politiki esterni tal-Unjoni, kemm fil-Kwartieri Ġenerali kif ukoll fid-Delegazzjonijiet tal-UE. Il-Parlament Ewropew ingħata wkoll poteri addizzjonali, b'mod partikolari taħt il-proċedura baġitarja. Dispożizzjonijiet ġodda tat-Trattat dwar ir-relazzjonijiet tal-UE mal-pajjiżi tat-tkabbir u dawk ġirien, il-koperazzjoni għall-iżvilupp, l-għajnuna umanitarja u l-protezzjoni ċivili għandhom ikunu ppareġġati b'għodda legali u finanzjarji adegwati. Il-Komunikazzjoni, 'Baġit għall-Ewropa 2020', adottata mill-Kulleġġ fid-29 ta' Ġunju 2011 enfasizzat l-oqsma fejn l-UE jista' jkollha rwol importanti f'dinja li qed tinbidel u globalizzata u hija bbażata b'mod ċar fuq l-istrateġija Ewropa 2020 u l-arkitettura l-ġdida tat-Trattat ta' Lisbona. F'nofs kriżi ekonomika globali, l-UE trid iktar minn qatt qabel tfittex li timmira r-riżorsi tagħha fejn huma l-aktar meħtieġa u fejn jista' jkollhom l-ikbar impatt u jżidu l-iktar valur miżjud. L-għan ġenerali tal-azzjoni esterna taħt il-Qafas Finanzjarju Multiannwali l-ġdid se jkun li jiżgura li, minkejja l-kriżi ekonomika u l-konsegwenzi baġitarji, l-UE hija kapaċi titkellem b'vuċi waħda, li tkun għall-altezza tal-ambizzjonijiet tagħha fil-promozzjoni tad-demokrazija, il-paċi, is-solidarjetà, l-istabbiltà u l-prosperità u t-tnaqqis tal-faqar, kemm fil-livell globali kif ukoll fil-viċinat immedjat tagħna, u li tgħin biex jiġu salvagwardati l-beni pubbliċi globali. Dawn huma l-prinċipji li jiggwidaw il-proposti għall-istrumenti ta' azzjoni esterna riveduti li jakkumpanjaw din il-Komunikazzjoni[1]. 2. għalfejn għandha l-Unjoni Ewropea tinvesti fir-relazzjonijiet esterni? 2.1 Dinja interkonnessa Il-piż relattiv tal-imsieħba ewlenin tagħna qed jikber, kemm ekonomikament kif ukoll politikament, u dan jagħmel dejjem iktar meħtieġ li l-UE titkellem b'vuċi waħda. Dak li qed jiġri f'partijiet oħra tad-dinja jista' jkollu riperkussjonijiet diretti fuq iċ-ċittadini Ewropej. Diżastri kemm dawk ikkaġunati mill-bniedem kemm naturali jistgħu malajr jimminaw l-istabbiltà f'ħafna pajjiżi. Kif rajna fil-kuntest tar-'Rebbiegħa Għarbija', l-avvenimenti li qed jiżvolġu fil-viċinat tagħna għandhom konsegwenzi diretti u immedjati. L-UE għandha interess u responsabbiltà partikolari biex b'mod proattiv tippromwovi d-demokratizzazzjoni li twssal għal stabbiltà u prosperità fir-reġjun. Is-soċjetajiet tagħna qegħdin isiru dejjem aktar globalizzati. Il-ħajja ta' kuljum hija ffurmata mix-xejriet globali fil-kummerċ internazzjonali u fl-investiment, l-enerġija, il-migrazzjoni u t-tibdil fil-klima. Il-pjaneta trid tikkondividi riżorsi limitati f'manjiera sostenibbli u aħna rridu nadattaw rwieħna għal xenarju li qed jinbidel. Fl-istess waqt, u għar-raġuni ta' governanza internazzjonali stabbli u ġusta, irridu nkomplu bl-isforzi tagħna biex ngħinu lil dawk kollha li jinsabu fir-riskju li jitħallew lura. Bl-istess mod, il-politiki interni tal-UE jista' jkollhom impatt dirett fuq pajjiżi terzi u jistgħu ħafna drabi jiġu attwati b'mod sħiħ biss permezz ta' koperazzjoni mill-qrib mas-sieħba internazzjonali tagħna. Fuq dan l-isfond ta' interdipendenza dejjem tikber u fid-dawl tal-impenji tagħha favur multilateraliżmu effettiv, l-UE għandha interess vitali biex tipparteċipa attivament fi proċessi ta' teħid ta' deċiżjonijiet fuq skala globali, b'mod partikolari f'fora multilaterali bħan-NU, l-Organizzazzjoni Dinjija tas-Saħħa u l-G8/G20. L-atturi prinċipali jeħtieġ jikkollaboraw iktar mill-qrib biex jindirizzaw sfidi globali bħat-tibdil fil-klima, it-telf tal-bijodiversità, it-terroriżmu, il-kriminalità organizzata u ċ-ċibersigurtà u l-iżbilanci fil-kummerċ. L-UE teħtieġ tadatta ruħha għal din ir-realtà ġdida meta tkun qed issegwi l-interessi esterni tagħha u teħtieġ issegwi approċċ iktar koerenti u konsistenti fir-relazzjonijiet bilaterali u multilaterali tagħha. L-Unjoni trid tkun armata biex tindirizza l-iżviluppi kollha li potenzjalment jista' jkollhom impatt fuq iċ-ċittadini tagħna, kemm billi taħtaf l-opportunitajiet jew billi tantiċipa riskji u theddid potenzjali. 2.2 Valur miżjud tal-UE F'dinja globalizzata, sar iktar kruċjali li l-forzi jingħaqdu. Il-valur miżjud tal-UE huwa evidenti f'għadd ta' oqsma: · Ir-riżorsi jistgħu jingħaqdu flimkien għall-użu fuq firxa iktar wiesgħa ta' politiki u strumenti. L-Istati Membri kollha jistgħu jibbenefikaw mir-rappreżentazzjoni ġeografika wiesgħa tal-UE f'pajjiżi terzi li tipprovdi pjattaforma biex jiġu indirizzati sfidi speċifiċi, li ġġib flimkien firxa ta' strumenti u miżuri li ħafna drabi huma superjuri għal dawk ta' pajjiżi individwali. · Intejbu l-qagħda tagħna ta' negozjar u ta' influwenza politika billi nżidu l-piż u r-rappreżentanza ġenerali abbażi ta' interessi u impenji komuni definiti tajjeb. Bl-istess mod immexxu 'l quddiem diskussjonijiet u soluzzjonijiet multilaterali fuq kwistjonijiet ta' tħassib globali bħat-tibdil fil-klima, il-protezzjoni tal-ambjent u s-sigurtà tal-enerġija. · Billi tipproġetta l-politiki, l-istandards u l-valuri tagħna abbażi ta' interessi komuni Ewropej fejn, l-ewwel nett permezz tat-tkabbir u tal-politiki tal-viċinat, l-UE tinsab fl-aħjar qagħda li takkumpanja lill-imsieħba tagħha fit-trasformazzjoni politika u ekonomika tagħhom, li tgħinhom jistabbilizzaw l-ekonomiji tagħhom u jallinjaw rwieħhom mar-regoli u l-istandards tal-UE. · Jiġu implimentati l-aħjar prattiki li jibnu kredibbiltà internazzjonali għolja fil-promozzjoni tad-drittijiet tal-bniedem, l-insegwiment tad-demokratizzazzjoni, inkluża l-osservazzjoni elettorali, u t-titjib fil-governanza. Bl-istess mod, jinżamm livell għoli ta' newtralità u imparzjalità fit-twassil tal-assistenza umanitarja, u fl-aħħar nett, isir użu mill-esperjenza twila tagħna bl-immobilizzar ta' assistenza għall-iżvilupp li hija fit-tul u prevedibbli fuq skala globali. · Jinkisbu ekonomiji tal-kobor fit-twassil ta' assistenza teknika u finanzjarja jew f'attivitajiet ta' koperazzjoni, u jiġu pprovduti servizzi diplomatiċi u ta' żvilupp għall-esteru. 3. Għanijiet strateġiċi B'konformità mal-Komunikazzjoni rigward il-Qafas Finanzjarju Multiannwali ta' Ġunju, l-istrumenti finanzjarji esterni tal-UE se jsegwu l-għanijiet strateġiċi li ġejjin[2]: · Il-promozzjoni u d-difiża tal-valuri tal-UE għall-esteru, id-drittijiet tal-bniedem, id-demokrazija u l-istat tad-dritt jitpoġġew fil-qalba tal-azzjoni esterna tal-UE, · Investiment fil-prosperità u stabbiltà fit-tul tal-viċinat tal-UE u appoġġ għall-proċess ta' riforma f'dawk il-pajjiżi li qed iħejju għal sħubija fl-UE, · L-appoġġ tal-interessi tal-UE fl-esteru, bħall-protezzjoni taċ-ċittdini tal-UE, it-tisħiħ ta' opportunitajiet kummerċjali, il-promozzjoni ta' normi u standards tal-UE, il-garanzija tas-sigurtà tal-enerġija, eċċ. · Jiġi pproġettati l-politiki tal-UE fl-indirizzar ta' sfidi globali importanti, bħall-ġlieda kontra t-tibdil fil-klima, it-treġġigħ lura tat-telfien tal-bijodiversità, u l-protezzjoni tal-beni u r-riżorsi pubbliċi globali. · Jiżdied l-impatt tal-UE fil-koperazzjoni għall-iżvilupp, bil-għan ewlieni li jsir kontribut għall-eradikazzjoni tal-faqar, · Jissaħħu l-mekkaniżmi tas-solidarjetà Ewropea meta jkun hem diżastri naturali jew ikkaġunati mill-bniedem, · Jitjiebu l-kapaċitajiet rigward il-prevenzjoni u r-riżoluzzjoni tal-kriżijiet, il-preżervazzjoni tal-paċi, il-prevenzjoni tal-kunflitti u t-tisħiħ tas-sigurtà internazzjonali. 4. Prinċipji bażiċi 4.1 Naħtfu l-opportunitajiet ġodda L-enfasi għall-perjodu ta' wara l-2013 se jkun jirrigwarda l-adattament tal-metodi tal-UE fid-disinn, l-ipprogrammar u t-twassil tal-assistenza esterna għar-realtajiet politiċi, ekonomiċi u istituzzjonali ġodda filwaqt li nibqgħu nibnu fuq dak li rnexxa s'issa. Biex nindirizzaw l-isfidi fil-qosor, fit-terminu medju u fit-tul għal diversi kwistjonijiet u fl-immobilizzar ta' taħlita ta' strumenti esterni fil-livell tal-UE u tal-Istati Membri se jkun hemm bżonn ta' sforzi partikolari li jiżguraw koerenza politika ġenerali fit-trattament tagħna mal-imsieħba tagħna biex insegwu approċċ tal-UE komprensiv. Ir-reviżjoni proposta tal-proċess ta' programmar se tiżgura konsistenza akbar bejn l-oqsma differenti tal-azzjoni esterna tal-UE u strateġija bbażata iktar fuq ir-riżultati, filwaqt li tippermetti flessibbiltà fir-rispons għall-prijoritajiet politiċi. Il-ġenerazzjoni l-ġdida ta' strumenti esterni se tiffaċilita d-djalogu politiku, in-negozjati u l-implimentazzjoni ta' ftehimiet attwali u futuri mal-imsieħba tagħna b'appoġġ għall-istrateġija politika ġenerali għal dak il-pajjiż. F'dan il-qafas, il-koerenza politika għall-iżvilupp tibqa' prijorità ewlenija. Fl-istess waqt, l-UE se ssaħħaħ id-djalogu u l-koordinazzjoni tagħha ma' msieħba li mhumiex stati inklużi organizzazzjonijiet tas-soċjetà ċivili (inklużi l-imsieħba soċjali), l-awtoritajiet lokali, l-organizzazzjonijiet multilaterali, l-istituzzjonijiet finanzjarji internazzjonali, donaturi oħra u s-settur privat. 4.2 Nimmassimizzaw l-impatt tar-riżorsi skarsi Hemm bżonn li l-UE tfittex li timmira r-riżorsi tagħha fejn huma l-aktar meħtieġa u fejn jistgħu jagħmlu l-aktar differenza. Prinċipju fil-qalba ta' din il-proposta huwa approċċ iktar differenzjat lejn is-sħubijiet u l-allokazzjoni tal-għajnuna xprunat mill-kuntest tal-pajjiż. L-UE għandha tkompli tirrikonoxxi l-importanza partikolarli li tappoġġa l-iżvilupp fil-viċinat tagħha stess u fl-Afrika Sub-Saħarjana. Min-naħa l-oħra, diversi pajjiżi qed isiru indipendenti mill-assistenza tal-UE għall-iżvilupp għaliex qed isiru kapaċi jiffinanzjaw l-iżvilupp tagħhom stess. L-assistenza se tkun allokata abbażi tal-ħtiġijiet, il-kapaċitajiet, l-impenji u l-prestazzjoni tal-pajjiż kif ukoll il-potenzjal ta' impatt tiegħu fl-UE. Il-ħtiġijiet speċifiċi ta' pajjiżi f'sitwazzjonijiet vulnerabbli, fraġili, affettwati mill-kunflitti u fi kriżi se jkunu prijorità. Id-differenzjazzjoni se tippermetti forom differenti ta' kooperazzjoni bħal taħlit bejn għotjiet u self minn istituzzjonijiet internazzjonali, inkluż il-Bank Ewropew tal-Investiment. Iktar użu minn strumenti finanzjarji innovattivi għandu jimmobilizza ffinanzjar addizzjonali, inkluż mis-settur privat. Dan se jiżgura impatt massimu tal-infiq tal-UE fil-kuntest ta' sitwazzjoni baġitarja strinġenti ħafna. L-UE se tiżgura wkoll konċentrazzjoni fuq l-infiq estern, sabiex tevita l-ineffiċjenzi li jirriżultaw minn dispersjoni settorjali u frammentazzjoni tal-għajnuna. Għandu jkun hemm iffukar iktar fuq l-investiment f'fondazzjonijiet u muturi ta' tkabbir inklużiv u sostenibbli u fuq l-appoġġ tad-drittijiet tal-bniedem, id-demokrazija u elementi ewlenin oħra ta' governanza tajba inkluża l-promozzjoni tal-ugwaljanza bejn is-sessi u d-drittijiet tal-Mara. F'dinja li qed tinbidel b'ritmu mgħaġġel, l-istrumenti finanzjarji tal-UE kienu storikament imxekkla minn nuqqas ta' flessibbiltà. L-Istrument għall-Istabbiltà (IfS) inħoloq parzjalment biex jindirizza din il-kwistjoni. Sabiex tiżdied iktar il-kapaċità tal-UE li twieġeb għal avvenimenti mhux previsti, ġew introdotti mekkaniżmi ġodda għar-reviżjoni tal-istrumenti biex tiżdied il-flessibbiltà, b'mod partikolari billi fondi jiġu mmirati għal ħtiġijiet mhux previsti u jiġu definiti allokazzjonijiet ad minimum. Regoli u proċeduri ssimplifikati għall-ipprogrammar u t-twassil tal-assistenza tal-UE, inkluż fil-kuntest ta' Regolament Finanzjarju rivedut, qed jiġu proposti għall-istrumenti esterni kollha biex ikun żgurat twassil iktar effettiv tal-assistenza tal-UE. Is-simplifikazzjoni għandha l-ewwel u qabel kollox tibbenefika lill-pajjiżi u r-reġjuni msieħba iżda se tippermetti wkoll għal ġestjoni iktar effiċjenti, permezz tat-tnaqqis fil-piż amministrattiv. Strument leġiżlattiv orizzontali se jiżgura grad għoli ta' armonizzazzjoni tad-dispożizzjonijiet finanzjarji. L-UE se timmira għal responsabbiltà reċiproka fl-allokazzjoni u l-iżbursar tal-fondi. Kollox ma' kollox l-istrumenti esterni se jagħtu kunsiderazzjoni akbar tad-drittijiet tal-bniedem, tad-demokrazija u tal-governanza tajba fl-allokazzjoni tal-asssitenza esterna lill-pajjiżi msieħba. Mal-pajjiżi tat-tkabbir u dawk ġirien, l-allokazzjonijiet għall-pajjiżi u t-twassil tal-assistenza għandhom ikunu iktar marbutin mal-progress fl-implimentazzjoni tar-riformi. Għall-pajjiżi li qed jiżviluppaw, l-UE se ssaħħaħ ir-responsabbiltà reċiproka rigward l-impenji u t-twettiq tal-għanijiet kif maqbul mal-pajjiżi msieħba. l-allokazzjonijiet indikattivi tal-pajjiżi se jiġu riveduti skont il-kundizzjonijiet kif jinbidlu u l-kriterji msemmija hawn fuq. L-għajnuna umanitarja se tibqa' bbażata fuq il-ħtiġijiet u fuq ir-rispett għall-prinċipji tan-newtralità, l-imparzjalità u l-indipendenza. B'konformità mad-dispożizzjonijiet tat-Trattat ta' Lisbona, l-istrumenti l-ġodda se jimplimentaw mekkaniżmi ġodda biex jiżguraw dibattitu iktar demokratiku rigward l-assistenza esterna tal-UE permezz ta' involviment iktar b'saħħtu tal-Parlament Ewropew. Eżempju ta' dan huwa l-użu ta' atti ddelegati[3], li jistgħu jżidu l-flessibbiltà tal-istrumenti esterni. Se jitjieb ukoll l-iskrutinju demokratiku fuq il-Fond Ewropew għall-Iżvilupp (FEI) billi jinġieb iktar konformi mal-Istrument ta' Koperazzjoni għall-Iżvilupp, filwaqt li jiġu kkunsidrati l-ispeċifiċitajiet tal-istrument. 5. Proċess ta' programmazzjoni rivedut u ssimplifikat Innovazzjoni importanti f'din ir-reviżjoni tal-istrumenti esterni tal-UE tinsab fil-bidliet proposti għall-proċess ta' programmazzjoni. It-Trattat ta' Lisbona jistipula obbligu ċar għall-UE u l-Istati Membri tagħha li jikkoordinaw il-politiki tagħhom dwar l-azzjoni esterna[4], inkluża l-kooperazzjoni għall-iżvilupp[5]. 5.1. Ftehim dwar strateġiji komprensivi konġunti tal-UE Biex jintlaħaq dan il-għan u biex jiġu ġġenerati iktar impatt u viżibbiltà fir-relazzjonijiet tagħhom ma' pajjiżi terzi, l-UE u l-Istati Membri jeħtieġ ikollhom strateġija ċara komuni fir-relazzjonijiet ma' pajjiż jew reġjun imsieħeb. F'każi xierqa, dan ikun ifisser l-abbozzar ta' Dokument Qafas Konġunt (JFD) abbażi ta' analiżi konġunta[6]. JFD ikun jintegra l-aspetti kollha tal-azzjoni eterna tal-UE u tal-għodod/strumenti kollha tal-UE biex jintlaħaq bilanċ adegwat bejn il-flessibbiltà u prevedibbiltà kif ukoll bejn l-għanijiet fil-qosor, fit-terminu medju u fit-tul. Il-JFD jkun jiddefinixxi linji ta' azzjoni strateġiċi, u taħlita wiesgħa ta' politiki b'riferenza għall-istrumenti u politiki tal-UE u tal-Istati Membri li għandhom jintużaw f'pajjiż jew reġjun b'kunsiderazzjoni għall-aspetti diplomatiċi u politiċi (il-Politika Estera u ta' Sigurtà Komuni, id-djalogu politiku, id-demokrazija u d-drittijiet tal-bniedem, eċċ), il-kooperazzjoni għall-iżvilupp, l-għajnuna umanitarja, is-sigurtà, u l-projezzjoni esterna ta’ politiki interni. Kif rifless fl-istrumenti ġodda proposti, fejn JFD jitħejja għal pajjiż jew reġjun imsieħeb, dan jintuża għall-proċess ta' programmazzjoni u għaldaqstant ma jkunx hemm ħtieġa ta' dokument għall-pajjiż għal tali pajjiż jew reġjun. 5.2. Promozzjoni ta' proċess ta' programmazzjoni iktar flessibbli u reattiv L-UE teħtieġ tissimplifika l-proċess ta' programmazzjoni tagħha biex tagħmlu iktar reattiv għal bidliet possibbli fis-sitwazzjoni u iktar flessibbli sabiex jiffaċilita programmazzjoni konġunta mal-Istati Membri, li għandu jsir in-norma għall-UE. Il-programmazzjoni ta' fondi trid tkun ibbażata fuq strateġija ċara stipulata fid-dokumenti ta' strateġija għal kull pajjiż jew reġjun b'allokazzjoni multiannwali lil hinn minn ċerti livell[7]. Kwalunkwe mid-dokumenti li ġejjin jista' jiġi kkunsidrat bħala dokument ta' strateġija: 1. Dokument nazzjonali ta' strateġija ta' pajjiż imsieħeb (Pjan Nazzjonali ta' Żvilupp jew simili) rikonoxxut mis-servizzi tal-Kummissjoni u tal-SEAE; 2. Dokument ta' programmazzjoni konġunt imħejji mis-servizzi tal-SEAE u tal-Kummissjoni flimkien mal-Istati Membri; 3. Dokument ta' Strateġija Nazzjonali jew Reġjonali jew l-ekwivalenti tiegħu imħejji mis-servizzi tal-SEAE jew tal-Kummissjoni; Kif imsemmi hawn fuq, fejn ikun hemm wieħed, id-Dokument Qafas Konġunt (JFD) għandu jservi wkoll bħala dokument ta' strateġija. Jekk ikun hemm wieħed minn dawn id-dokumenti ma jfissirx li ma jiġux abbozzati oħrajn, iżda mill-inqas wieħed huwa meħtieġ għall-programmazzjoni ta' fondi tal-UE. Fir-reġjun tal-viċinat, għal pajjiżi li kkonkludew pjan ta' Azzjoni mal-UE jew dokument ekwivalenti, id-Dokumenti ta' Strateġija għall-Pajjiż se jiġu sostitwiti minn Oqfsa ta' Appoġġ Uniku. Rigward l-Istrument għall-Assistenza ta' Qabel l-Adeżjoni, id-Dokumenti ta' Strateġija għall-Pajjiż il-ġodda se jiġġeneraw iżjed koerenza bejn l-oqsma kollha ta' politika koperti mill-istrument. Abbażi tad-dokument ta' strateġija, il-programmazzjoni tal-fondi tal-UE għandha, fil-prinċipju, tiġi stipulata fi Programm Indikattiv Multiannwali jew l-ekwivalenti tiegħu. Is-servizzi tal-SEAE u tal-Kummissjoni se jisħqu, fejn possibbli, biex jiżviluppaw dokumenti ta' programmazzjoni multiannwali flimkien mal-Istati Membri. Il-fondi tal-UE huma pprogrammati b'rispons għall-ħtiġijiet u l-istrateġiji tal-pajjiżi msieħba u l-perjodu ta' programmazzjoni għandu, fil-prinċipju, jiġi sinkronizzat maċ-ċikli ta' strateġija tagħhom. Iċ-ċiklu ta' strateġija tal-UE jista' jvarja minn pajjiż għall-ieħor, u għaldaqstant jista' jkun li kemm l-ammont tal-fondi pprogrammati bil-quddiem kif ukoll l-allokazzjonijiet indikattivi tal-pajjiż ma jkoprux iċ-ċiklu sħiħ 2014-2020. Livell ogħla ta' flessibbiltà huwa essenzjali għal stati f'sitwazzjonijiet fraġili, ta' kriżi jew ta' wara l-kriżi, inklużi dawk affettwati minn kunflitt, sabiex tippermetti li l-assistenza tal-UE tiġi programmata (mill-ġdid) skont id-JFD jew id-Dokument ta' Strateġija għall-Pajjiż u/jew kwalunkwe strateġija tal-UE rigward il-prevenzjoni tal-kunflitt, ir-rispons/ġestjoni tal-kriżi u l-kostruzzjoni tal-paċi. Dan għandu jipprovdi t-taħlita meħtieġa ta' approċċi u strumenti b'mod partikolari billi jiżgura bilanċ xieraq bejn l-approċċi orjentati lejn is-sigurtà, l-iżvilupp u dawk umanitarji, u billi jorbot f'ħaġa waħda r-rispons fit-terminu l-qasir mal-appoġġ fit-tul. Il-proċess ta' programmazzjoni (mill-ġdid) għandu jiffoka l-aktar fuq oqsma importanti bħall-governanza, l-istabbiliment mill-ġdid tat-twassil tas-servizzi soċjali u għajxien, il-bini tal-paċi u tal-istat u jindirizza l-kawżi fundamentali identifikati għall-fraġilità jew (ir-riskju mġedded ta') kunflitt, kif ukoll il-vulnerabbiltà għad-diżastri. Il-proċess ta' adozzjoni jew aġġustament tal-Programmi Indikattivi Multiannwali għandu jiqsar, fid-dawl tal-veloċità li biha ħafna drabi jevolvu s-sitwazzjonijiet politiċi. Id-dokumenti ta' programmazzjoni se jiġu riveduti jekk u meta jkun meħtieġ. 6. Struttura proposta għall-Intestatura l-ġdida tal-Azzjoni Esterna 6.1 Kooperazzjoni ma’ pajjiżi msieħba L-Unjoni Ewropea se tiffoka l-ħidma mas-sieħba esterni tagħha fuq erba' prijoritajiet wiesgħa ta' politika f'applikazzjoni diretta tat-Trattat: it-tkabbir, il-viċinat, kooperazzjoni mal-imsieħba strateġiċi u l-kooperazzjoni għall-iżvilupp. L-Istrument għall-Assistenza ta’ qabel l-Adeżjoni (IPA) se jibqa' l-pilastru finanzjarju tal-Istrateġija għat-Tkabbir, li jinkludi l-aspetti kollha tal-politiki interni u l-kwistjonijiet tematiċi. L-għan se jkun li jiżgura li l-pajjiżi kandidati u dawk potenzjalment kandidati jkunu għal kollox ippreparati għal adeżjoni possibbli billi jinkoraġġihom jadattaw strateġiji u politiki tal-UE li jkunu qed jemerġu fil-prijoritajiet nazzjonali tagħhom. L-enfasi se tkun fuq l-appoġġ għal riformi politiċi, l-aktar it-tisħiħ tal-istituzzjonijiet demokratiċi u l-istat tad-dritt u l-promozzjoni tad-drittijiet tal-bniedem u l-libertajiet fundamentali, L-iżvilupp soċjoekonomiku, il-kooperazzjoni reġjonali, l-adozzjoni u l-implimentazzjoni tal-acquis, l-għanijiet tal-UE 2020, u t-tħejjija għall-ġestjoni tal-politiki interni mal-adeżjoni eventwali. Il-koerenza bejn l-appoġġ finanzjarju u l-progress ġenerali li jsir fl-implimentazzjoni tal-istrateġija ta' qabel l-adeżjoni se tissaħħaħ. L-Istrument Ewropew ta' Viċinat (ENI) se jkun ta' benefiċċju għall-pajjiżi ġirien tal-UE permezz ta' appoġġ għal kooperazzjoni politika iktar profonda, għal integrazzjoni ekonomika mal-UE iktar mill-qrib u għal tranżizzjoni effettiva u sostenibbli lejn id-demokrazija. Il-kooperazzjoni mal-ġirien tal-UE se tkun ibbażata fuq il-prinċipju 'iktar għal iktar', kif propost mill-Komunikazzjoni Konġunta bejn ir-Rappreżentant Għoli tal-UE għall-Affarijiet Barranin u l-Politika ta' Sigurtà u l-Kummissjoni Ewropea ‘Rispons ġdid għal Viċinat li qed jinbidel’[8]. L-Istrument ta' Kooperazzjoni għall-Iżvilupp (DCI) se jiffoka fuq il-ġlieda kontra l-faqar. Huwa se jagħti wkoll kontribut biex jinkisbu għanijiet oħra tal-azzjoni esterna tal-UE, l-aktar it-tkattir ta' żvilupp ekonomiku, soċjali u ambjentali sostenibbli kif ukoll il-promozzjoni tad-demokrazija, l-istat tad-dritt, il-governanza tajba u r-rispett għad-drittijiet tal-bniedem. Dan se jiġi organizzat madwar: i) Programmi ġeografiċi biex jappoġġaw il-kooperazzjoni bilaterali u reġjonali ma' pajjiżi li qed jiżviluppaw li mhumiex koperti mill-ENI, IPA jew il-Fond Ewropew għall-Iżvilupp. Minħabba l-ħtieġa li jiġu indirizzati l-ħtiġijiet u l-prijoritajiet tal-pajjiżi u jiġi żgurat l-involviment tagħhom, skont l-impenji internazzjonali dwar l-Effettività tal-Għajnuna, il-programmi ġeografiċi se jkunu l-mira dominanti tad-DCI. ii) Programmi tematiċi ssimplifikati b'iktar flessibbiltà sabiex jippermettu rispons iktar mgħaġġel għall-isfidi globali ġodda. Il-‘programm għall-beni pubbliċi u sfidi globali’ se jimmira l-beni pubbliċi u sfidi globali ewlenin, l-aktar it-tibdil fil-klima, l-ambjent, l-enerġija, l-iżvilupp tal-bniedem, is-sigurtà tal-ikel u agrikultura sostenibbli, u l-migrazzjoni filwaqt li jiżgura l-koerenza mal-objettiv tat-tnaqqis tal-faqar. Mhux inqas minn 25 % ta' dan il-programm ser jintefqu fuq l-objettivi tat-tibdil fil-klima u l-ambjent biex jintlaħaq l-għan tal-istrateġija Ewropa 2020. Mill-inqas 20 % tal-programm dwar il-beni pubbliċi u l-isfidi globali se jappoġġaw l-inklużjoni soċjali u l-iżvilupp tal-bniedem u l-aktar il-prijoritajiet ewlenin bħas-saħħa u l-edukazzjoni bażika. Il-‘programm rigward l-organizzazzjonijiet tas-soċjetà ċivili u l-awtoritajiet lokali’ se jimmira li jagħti s-setgħa lil dawn l-atturi biex jinvolvu rwieħhom fi strateġiji u proċessi ta' zvilupp. Il-programm Pan-Afrikan fid-DCI se jappoġġa l-implimentazzjoni tal-Istrateġija Konġunta UE-Afrika f'kumplimentarjetà ma' strumenti oħra għall-kooperazzjoni mal-pajjiżi u r-reġjuni Afrikani. Se tingħata l-attenzjoni dovuta lill-koerenza u l-konsistenza tal-politika ġenerali tal-UE permezz ta' integrazzjoni ikbar tad-dimensjoni esterna tal-politiki interni tal-UE fi ħdan id-DCI u l-programmazzjoni tiegħu, filwaqt li jiġu kkunsidrati l-ħtiġijiet u l-prijoritajiet tal-pajjiżi msieħba b'konformità mal-prinċipji tal-effettività tal-għajnuna. Ir-rabtiet bejn is-sokkors umanitarju u l-għajnuna għall-iżvilupp se jiġu indirizzati aħjar permezz tal-kunċett ta' differenzjazzjoni billi tingħata prijorità lill-pajjiżi li qed jiffaċċaw sfidi ta' tranżizzjoni f'dik li hi allokazzjoni ta' fondi. Modalitajiet speċifiċi għall-programmazzjoni u l-flessibbiltà għal pajjiżi f'sitwazzjoni ta' kriżi jew ta' wara l-kriżi għandhom jippromwovu koordinazzjoni aħjar bejn is-sokkors, ir-riabilitazzjoni u l-iżvilupp. Fid-dawl ta' dan, il-possibbiltà li fondi jibqgħu mhux allokati għandha tippermetti għall-mobilizzazzjoni ta' fondi biex jindirizzaw sfidi ta' tranżizzjoni permezz tal-emenda għall-Programmi Indikattivi Multiannwali. Il-kooperazzjoni mal-pajjiżi tal-Afrika, il-Karibew u l-Paċifiku se jkomplu jiġu ffinanzjati l-aktar barra mill-Baġit, taħt il-ħdax-il Fond Ewropew għall-Iżvilupp (FEI). Il-kooperazzjoni mal-pajjiżi u territorji extra-Ewropej se tkun koperta wkoll mill-FEI. Id-differenzi fil-koeffiċjenti tal-kontribuzzjoni tal-Istati Membri għall-ħdax-il FEI għandhom jinġiebu iktar qrib il-koeffiċjenti tal-kontribuzzjoni tal-baġit tal-UE sabiex iktar tard tiġi ffaċilitata l-integrazzjoni tal-FEI fil-baġit tal-UE. Is-sħubija bejn l-UE u l-Groenlandja għandha l-għan li tippreżerva r-rabtiet mill-qrib ta' bejniethom, filwaqt li tagħti appoġġ lill-iżvilupp sostenibbli tas-soċjetà tal-Groenlandja. Din is-sħubija għandha tirrinforza u tinkludi oqsma bħall-materja prima, minħabba l-potenzjali ekonomiku sinifikanti tagħhom f'dak il-pajjiż. L-Istrument ta' Sħubija (IS) l-ġdid se javvanza u jippromwovi l-interessi tal-UE u dawk reċiproċi u se jagħti lill-istrateġija Ewropa 2020 eku globali. Dan jissostitwixxi l-Istrument għall-Pajjiżi Industrijalizzati u se jippermetti lill-UE twieġeb b'manjiera effettiva u flessibbli għall-għanijiet ta' kooperazzjoni li joriġinaw mir-relazzjonijiet tagħna mal-pajjiżi sħab u billi jindirizza l-isfidi ta' tħassib globali. Minkejja li se jkun hemm attenzjoni fuq l-imsieħba strateġiċi u l-ekonomiji emerġenti, l-istrument se jibqa' globali fl-ambitu. Dan jista' wkoll jirfed relazzjonijiet ġodda ma' pajjiżi li jkunu ħarġu mill-kooperazzjoni bilaterali għall-iżvilupp. Il-klassifikazzjoni tal-ispiża bħala Għajnuna Uffiċjali għall-Iżvilupp mhux se tkun obbligatorja, minkejja li dan se jibqa' possibbli. L-Istrument ta' Sħubija jista' jagħti kontribut ukoll f'materji ta' klima u bijodiversità tal-UE iżda mhux se jkun hemm allokazzjoni ex ante ta' fondi. Strumenti esterni futuri għandhom jgħinu wkoll lill-UE u l-Istati Membri tagħha biex iżidu l-impatt tagħhom fis-sħubijiet politiċi u ekonomiċi li jinsabu involuti fihom u biex ikunu konformi mal-impenji li jagħmlu f'fora differenti. L-UE pereżempju, għandha l-ambizzjoni li talloka mill-inqas 20 % tal-baġit tagħha biex tagħti kontribut għal soċjetà b'emissjoni baxxa ta' karbonju u reżiljenti għall-klima u biex tintegra l-azzjoni dwar il-klima u l-bijodiversità matul l-istrumenti esterni tagħha. Barra minn hekk, flimkien mal-pakkett finanzjarju tal-programm "Erasmus għal Kulħadd" taħt l-Intestatura 1 tal-baġit tal-UE, u sabiex titmexxa 'l quddiem id-dimensjoni internazzjonali tal-edukazzjoni għolja, ammont indikattiv ta' EUR 1 812 100 000 mill-istrumenti ta' azzjoni esterna differenti (Strument ta' Kooperazzjoni għall-Iżvilupp, Strument Ewropew ta' Viċinat, Strument għall-Għajnuna ta' Qabel l-Adeżjoni, Strument ta' Sħubija, il-Fond Ewropew għall-Iżvilupp), se jiġu allokati, b'konformità mal-objettivi tal-azzjoni esterna tal-UE ddefiniti fl-Artikolu 21 tat-TFUE, għall-azzjonijiet ta' mobbiltà fit-tagħlim u għad-djalogu dwar il-kooperazzjoni u l-politiki mal-awtoritajiet/istituzzjonijiet/organizzazzjonijiet tal-pajjiżi eliġibbli taħt dawn l-istrumenti ta' azzjonijiet esterni. 6.2 Promozzjoni globali tad-demokrazija u d-drittijiet tal-bniedem L-ispinta mogħtija lill-Istrument Ewropew għad-Demokrazija u d-Drittijiet tal-Bniedem (EIDHR) se tippermetti lill-UE biex tipprovdi iktar sostenn għall-iżvilupp ta' soċjetajiet ċivili b'saħħithom u l-irwol speċifiku tagħhom bħala atturi favur bidla pożittiva b'appoġġ għad-drittijiet tal-bniedem u għad-demokrazija. Dan se jinkludi żieda fil-kapaċità tal-UE li tirreaġixxi fil-pront għall-emerġenzi li jirrigwardaw id-drittijiet tal-bniedem u iktar appoġġ għal mekkaniżmi internazzjonali u reġjonali għall-protezzjoni tad-drittijiet tal-bniedem. Se jingħata sostenn ukoll għall-missjonijiet ta' osservazzjoni elettorali, għas-segwitu tar-rakkomandazzjonijiet tagħhom u għat-titjib fil-proċessi demokratiċi u elettorali. 6.3 Prevenzjoni u ġestjoni ta' kriżijiet L-Istrument ta' Stabbiltà (IfS) se jissaħħaħ biex jirrifletti kuntest internazzjonali li qed joffri sfida akbar. Il-kapaċità mhux programmabbli se tindirizza sitwazzjonijiet ta' kriżi, inklużi d-diżastri naturali. Il-kapaċità programmabbli se tiffoka fuq il-bini tal-kapaċità rigward l-istat ta' tħejjija għall-kriżijiet u fuq l-indirizzar ta' theddid globali u transreġjonali bħat-terroriżmu, il-kriminalità organizzata, it-traffikar illegali, il-protezzjoni ta' infrastruttura kruċjali u s-saħħa pubblika u t-tnaqqis tar-riskji relatati mal-materjali kimiċi, bijoloġiċi, radjoloġiċi u nukleari. Se jappoġġa wkoll miżuri li jiżguraw li l-ħtiġijiet speċifiċi tan-nisa u tat-tfal f'sitwazzjonijiet ta' kriżi u ta' kunflitt, inkluża l-espożizzjoni tagħhom għal vjolenza bbażata fuq is-sess, jiġu milħuqa adegwatament. L-Istrument għall-Kooperazzjoni dwar is-Sikurezza Nukleari (INSC) se jkompli jimmira biex jippromwovi livelli għolja ta' sikurezza nukleari, protezzjoni mir-radjazzjoni u l-applikazzjoni ta' salvagwardji effiċjenti u effettivi ta' materjal nukleari f'pajjiżi terzi, b'mod partikolari fil-pajjiżi ġirien, b'appoġġ għall-konvenzjonijiet u standards internazzjonali. 6.4 Strumenti finanzjarji oħra għall-azzjoni esterna Wieħed mill-istrumenti esterni l-oħra li l-UE għandha għad-dispożizzjoni tagħha hija l-Assistenza Makrofinanzjarja għal pajjiżi terzi. Dan l-istrument jintuża f'ċirkustanzi eċċezzjonali biex jagħti assistenza finanzjarja ta' natura makroekonomika biex tindirizza l-bilanċ temporanju ta' diffikultajiet fil-pagamenti. Il-parteċipazzjoni tal-FMI hija rekwiżit u l-użu tiegħu huwa ffukat qabel xejn fuq il-viċinat tal-UE. Kwalukwe deċiżjoni li tirrigward l-konċessjoni ta' assistenza makrofinanzjarja se tkun konsistenti mal-prijoritajiet tal-UE dwar l-azzjoni esterna. Minkejja li mhux deskritti hawn fuq, strumenti bħall-Għajnuna Umanitrja u l-Protezzjoni Ċivili se jkomplu jiġu ffinanzjati taħt l-intestatura tal-MFF 2014-2020 "Ewropa Globali". Barra minn hekk, il-baġit tal-Politika Estera u ta' Sigurtà Komuni se jkompli jagħti appoġġ lil azzjoni li ma jkollhiex implikazzjonijiet militari u ta' difiża. 7. Koerenza bejn l-istrumenti Strumenti differenti tal-azzjoni ta' politika estera se jkomplu jiġu implimentati fl-istess pajjiż kif kien il-każ fil-passat. Għal dawk l-ekonomiji emerġenti mhux se jibqgħu benefiċjarji tal-kooperazzjoni bilaterali tal-iżvilupp, bħall-Brażil, iċ-Ċina u l-Indja, għandhon jiġu stabbiliti sħubijiet differenti li jagħmlu użu mill-istrumenti diversi disponibbli għalihom 'lil hinn mill-kooperazzjoni bilaterali għall-iżvilupp. Dawn jistgħu jinkludu kooperazzjoni reġjonali għall-iżvilupp u programmi tematiċi taħt l-Istrument ta' Kooperazzjoni għall-Iżvilupp, l-Istrument Ewropew għad-Demokrazija u għad-Drittijiet tal-Bniedem, l-Istrument għall-Istabbiltà, l-Istrument ta' Sħubija, il-komponenti esterni għall-istrumenti interni...). B'konformità mat-Trattat il-ġdid, is-servizzi tal-SEAE u tal-Kummissjoni se jagħmlu enfasi partikolari fuq il-koerenza fit-taħlita ta' politiki u strumenti differenti matul il-fażi ta' programmazzjoni. [1] L-Istrument għall-Assistenza ta' Qabel l-Adeżjoni, l-Istrument Ewropew tal-Viċinat, l-Istrument ta' Koperazzjoni għall-Iżvilupp, id-Deċiżjoni tal-Kummissjoni dwar id-deċiżjoni ta' implimentazzjoni tal-Kunsill rigward ir-relazzjonijiet bejn l-Unjoni Ewropea fuq in-naħa l-waħda u l-Groenlandja ir-Renju tad-Danimarka fuq l-oħra, l-istrument ta' Sħubija, l-Istrument Ewropew għad-Demokrazija u d-Drittijiet tal-Bniedem, l-Istrument għall-Istabbiltà, l-Istrument għall-Koperazzjoni dwar is-Sikurezza Nukleari . Dan se jiggwida wkoll l-użu ta' strumenti relatati mal-Għajnuna Umanitarja, il-Protezzjoni Ċivili u l-Assistenza Makrofinanzjarja. [2] COM(2011) 500 ‘Baġit għal Ewropa 2020 — It-tieni parti’. [3] Ibbażati fuq l-Artikolu 290 tat-TFUE. [4] Artikoli 21 u 22 TUE [5] Artikolu 210 TFUE. [6] Ħlief għall-pajjiżi tat-Tkabbir, fejn l-ippjanar tal-istrateġija tal-assistenza finanzjarja huwa mħejji mill-Kummissjoni, abbażi tal-Istrateġija tat-Tkabbir. [7] L-ammont preċiż għad irid jiġi ddeterminat. Diġà saret dispożizzjoni fl-abbozz tar-Regolament DCI. Rigward l-IPA, programmi multiannwali jistgħu jiġu adottati irrispettivament mill-ammont. [8] COM (2011) 303.